তিন ম্যাচ সিরিজের প্রথম ওয়ানডেতে জিম্বাবুয়ের বিপক্ষে আগে ব্যাটিং করছে বাংলাদেশ।এশিয়া কাপের ফাইনালের পর এটাই বাংলাদেশের প্রথম আন্তর্জাতিক ম্যাচ। স্বাভাবিকভাবেই আত্মবিশ্বাসের তুঙ্গে আছে মাশরাফি বিন মুর্তজার দল। অন্যদিকে দক্ষিণ আফ্রিকা সফরে ওয়ানডে ও টি-টোয়েন্টি সিরিজে হোয়াইটওয়াশ হয়ে বাংলাদেশে এসেছে জিম্বাবুয়ে। বিসিবি একাদশের বিপক্ষে প্রস্তুতি ম্যাচে হেরেছে আবার ৮ উইকেটে। দলটা বেশ নড়বড়ে হয়ে আছে। স্বাভাবিকভাবেই এই সিরিজে ফেবারিট বাংলাদেশ। জিম্বাবুয়ে অধিনায়ক হ্যামিল্টন মাসাকাদজা অবশ্য আগের দিন সংবাদ সম্মেলনে নিজেদেরই ফেবারিট বলেছেন! মিরপুর শের-ই-বাংলা জাতীয় ক্রিকেট স্টেডিয়ামে এর আগে সবশেষ আন্তর্জাতিক ম্যাচ হয়েছিল এ বছরের ফেব্রুয়ারিতে, টি-টোয়েন্টি ম্যাচে মুখোমুখি হয়েছিল বাংলাদেশ ও শ্রীলঙ্কা। ওয়ানডে হয়েছিল তারও এক মাসে আগে, ত্রিদেশীয় সিরিজের ফাইনালের সে ম্যাচেও বাংলাদেশের প্রতিপক্ষ ছিল শ্রীলঙ্কা।